CELEX: 52022PC0215
Language: ga
Date: 2022-05-16
Title: Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh sa Choiste Speisialaithe Trádála um chomhar custaim agus um rialacha tionscnaimh i dtaca leis an gcomhairliúchán a leagtar síos in Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile

AN COIMISIÚN EORPACH
            An Bhruiséil,16.5.2022
            COM(2022) 215 final
            2022/0153(NLE)
            
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Choiste Speisialaithe Trádála um chomhar custaim agus um rialacha tionscnaimh i dtaca leis an gcomhairliúchán a leagtar síos in Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile
            
               
         
         
            
               MEABHRÁN MÍNIÚCHÁIN
            
            
               1.Ábhar an togra
            
            
               Tá sé beartaithe ag an gCoiste Speisialaithe Trádála (CST) um chomhar custaim agus um rialacha tionscnaimh cinneadh a ghlacadh maidir le comhairliúcháin faoi Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile. Baineann an togra seo leis an gcinneadh lena leagtar síos an seasamh a ghlacfar ar an ábhar seo thar ceann an Aontais in CST um chomhar custaim agus um rialacha tionscnaimh.
            
            
               2.Comhthéacs an Togra
            
            
               2.1.An Comhaontú Trádála agus Comhair AE-RA 
            
            
               Leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú’), deonaítear rochtain saor ó dhleacht‑agus ó chuóta‑ar allmhairiúcháin i limistéar ar páirtí leis an gComhaontú é, ar allmhairiúcháin iad de thionscnamh an pháirtí eile, má chomhlíontar na ceanglais maidir le rialacha tionscnaimh. In Airteagal 63 den Chomhaontú, leagtar amach nós imeachta chun tionscnamh na dtáirgí a fhíorú. Luaitear ann freisin nach mór do na páirtithe comhairliúcháin a reáchtáil má dhiúltaíonn páirtí cóir fhabhrach a thabhairt do tháirge de chuid an pháirtí eile d'ainneoin tuairim dhearfach lena ndeimhnítear tionscnamh an táirge a bheith tugtha ag an bpáirtí onnmhairiúcháin.
            
            
               2.2.CST um chomhar custaim agus um rialacha tionscnaimh 
            
            
               De réir Airteagal 8(1)(c) den Chomhaontú, cumhdaítear na hábhair seo a leanas le sainchúram CST:
            
            
               - Caibidlí 2 agus 5 i dTeideal I de Cheannteideal 1 de Chuid 2 den Chomhaontú;
            
            
               - an Prótacal maidir le cúnamh riaracháin frithpháirteach in ábhair chustaim; agus
            
            
               - na forálacha maidir le forghníomhú custaim ceart maoine intleachtúla, táillí agus muirear, luachála custaim agus earraí deisithe.
            
            
               De réir Airteagal 121(2)(d) den Chomhaontú, féadfaidh CST um chomhar custaim agus um rialacha tionscnaimh cinntí nó moltaí a ghlacadh maidir leis na nósanna imeachta um chomhairliúcháin faoi Airteagal 63. Féadfaidh sé cinntí nó moltaí a ghlacadh freisin maidir le haon ábhar teicniúil nó riaracháin a bhaineann le cur chun feidhme Chaibidil 2 de Theideal I. Áirítear leis sin nótaí léirmhíniúcháin arb é is aidhm dóibh cur i bhfeidhm aonfhoirmeach na rialacha tionscnaimh a áirithiú.
            
            
               2.3.An gníomh atá beartaithe ó CST um chomhar custaim agus um rialacha tionscnaimh
            
            
               Is é is aidhm don ghníomh atá beartaithe na rialacha a leagan amach maidir le comhairliúcháin idir na páirtithe i gcás ina ndiúltaíonn páirtí cóir fhabhrach a thabhairt do tháirge de chuid an pháirtí eile cé gur sholáthair an páirtí onnmhairiúcháin tuairim dhearfach lena ndeimhnítear tionscnamh an táirge.
            
            
               Beidh an gníomh atá beartaithe ina cheangal ar na páirtithe faoi Airteagal 10 agus Airteagal 121(2)(d) den Chomhaontú. Cuirfear Airteagal 63(3) den Chomhaontú chun feidhme leis. Faoin airteagal sin, ní mór do CST um chomhar custaim agus um rialacha tionscnaimh nós imeachta um chomhairliúchán a leagan amach, le haghaidh comhairliúcháin is gá do na páirtithe a reáchtáil má easaontaíonn siad faoi chur i bhfeidhm na rialacha tionscnaimh. Go sonrach, bíonn sé sin amhlaidh i gcás ina ndiúltaíonn páirtí cóir fhabhrach a thabhairt do tháirge de chuid an pháirtí eile cé gur sholáthair an páirtí onnmhairiúcháin tuairim dhearfach lena ndeimhnítear tionscnamh an táirge tar éis nós imeachta um fhíorúchán. Faoi na rialacha atá beartaithe, ní mór do na páirtithe comhairliúcháin a reáchtáil ar bhealach solúbtha, lena gcuidítear leis an gcumarsáid idir an dá pháirtí agus lena dtugtar údar leis an gcóir fhabhrach a dhiúltú. 
            
            
               Le Riail 1, leagtar amach an tslí a bhféadfaidh páirtí a iarraidh go rachadh sé i mbun comhairliúcháin leis an bpáirtí eile. Leis an riail freisin, ceaptar rúnaíocht CST ina pointe teagmhála. 
            
            
               Le Riail 2, leagtar síos na sprioc-amanna chun seisiúin chomhairliúcháin a ghairm agus a thabhairt chun críche. Moltar léi, freisin, roinnt féidearthachtaí maidir leis an tslí a bhféadfaí iad a reáchtáil. 
            
            
               Le Riail 3, ceanglaítear ar na páirtithe comhdhéanamh a dtoscaireachtaí atá beartaithe faoi seach a fhógairt roimh gach seisiún. 
            
            
               Le Riail 4, leagtar síos na socruithe teanga maidir leis na comhairliúcháin agus na doiciméid ábhartha atá le scaipeadh roimh ré.
            
         
         
            
               Le Riail 5, leagtar amach na socruithe maidir le dréachtú agus na sprioc-amanna le haghaidh mhiontuairiscí na seisiún.
            
            
               Le Riail 6, ceanglaítear ar na páirtithe iarracht a dhéanamh teacht ar réiteach atá sásúil don dá thaobh. Soiléirítear léi freisin an cás ina measfar an tréimhse chomhairliúcháin a bheith dulta in éag, agus luaitear nach measfar í a bheith dulta in éag más rud é nach ndearnadh an comhairliúchán ar chúiseanna is inchurtha i leith ceann amháin de na páirtithe.
            
            
               3.An seasamh atá le glacadh thar ceann an Aontais Eorpaigh
            
            
               An seasamh is gá don Aontas a ghlacadh in CST um chomhar custaim agus um rialacha tionscnaimh maidir leis na rialacha nós imeachta um chomhairliúcháin a ghlacadh faoi Airteagal 63(3) den Chomhaontú, ba cheart don Chomhairle an seasamh sin a leagan síos. Beidh rialáil níos fearr agus trédhearcacht níos mó ann mar thoradh air sin. 
            
            
               Ní dhéanann an nós imeachta atá beartaithe difear do shubstaint na rialacha tionscnaimh faoin gComhaontú.
            
            
               4.Bunús dlí
            
            
               4.1.Bunús dlí don nós imeachta
            
            
               4.1.1.Prionsabail
            
            
               Le hAirteagal 218(9) den Chonradh ar Fheidhmiú an Aontais Eorpaigh (CFAE) cumasaítear cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’
            
            
               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo mar gheall ar na rialacha den dlí idirnáisiúnta lena rialaítear an comhlacht i gceist.
            
            
               4.1.2.Cur i bhfeidhm maidir leis an gcás seo
            
            
               Leis an gComhaontú, bunaítear an CST um chomhar custaim agus rialacha tionscnaimh. Dá bhrí sin, is comhlacht é a chuirtear ar bun le comhaontú.
            
            
               An gníomh a iarrtar ar an CST um chomhar custaim agus rialacha tionscnaimh a ghlacadh, is gníomh é a bhfuil éifeachtaí dlíthiúla leis. Beidh sé ina cheangal ar na páirtithe de bhun Airteagal 10 agus Airteagal 121(2)(d) den Chomhaontú.
            
            
               Leis an ngníomh atá beartaithe, ní fhorlíontar creat institiúideach an Chomhaontaithe ná ní leasaítear é.
            
            
               Dá bhrí sin, is é Airteagal 218(9) CFAE an bunús dlí don chinneadh atá beartaithe.
            
            
               4.2.An bunús dlí substainteach
            
            
               4.2.1.Prionsabail
            
            
               Braitheann an bunús dlí substainteach maidir le cinneadh faoi Airteagal 218(9) CFAE go príomha ar chuspóir agus ar ábhar an ghnímh atá beartaithe a nglacfar seasamh thar ceann an Aontais ina leith. Féadfaidh dhá aidhm nó dhá chomhpháirt a bheith i gceist leis an ngníomh atá beartaithe, ceann amháin is féidir a shainaithint mar phríomhaidhm nó mar phríomh‑chomhpháirt agus ceann eile mar aidhm nó mar chomhpháirt theagmhasach. Sa chás sin, ní mór an cinneadh faoi Airteagal 218(9) CFAE a bheith bunaithe ar bhunús dlí substainteach aonair, eadhon an bunús dlí substainteach leis an bpríomhaidhm nó leis an bpríomh‑chomhpháirt.
            
            
               4.2.2.Cur i bhfeidhm maidir leis an gcás seo
            
            
               Is é príomhchuspóir agus príomh‑ábhar an ghnímh atá beartaithe nós imeachta um chomhairliúcháin a leagan síos i gcás ina ndiúltaíonn páirtí cóir fhabhrach a thabhairt do tháirge de chuid an pháirtí eile faoi Airteagal 63(3) den Chomhaontú.
            
         
         
            
               4.3.Conclúid
            
            
               Ba cheart an chéad fhomhír d’Airteagal 207(4) CFAE, á léamh i gcomhar le hAirteagal 218(9) CFAE, a bheith ina bunús dlí leis an gcinneadh atá beartaithe.
            
            
               2022/0153 (NLE)
            
            
               Togra le haghaidh
            
            
               CINNEADH ÓN gCOMHAIRLE
            
            
               maidir leis an seasamh atá le glacadh thar ceann an Aontais Eorpaigh sa Choiste Speisialaithe Trádála um chomhar custaim agus um rialacha tionscnaimh i dtaca leis an gcomhairliúchán a leagtar síos in Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile
            
            
               TÁ COMHAIRLE AN AONTAIS EORPAIGH,
            
            
               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(4), an chéad fhomhír, i gcomhar le hAirteagal 218(9) de,
            
            
               Ag féachaint don togra ón gCoimisiún Eorpach,
            
            
               De bharr an mhéid seo a leanas:
            
            
               (1)An Comhaontú Trádála agus Comhair lena mbunaítear an caidreamh idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú’), tugadh i gcrích é le Cinneadh 2020/2252 ón gComhairle an 29 Nollaig 2020 agus tháinig sé i bhfeidhm an 1 Bealtaine 2021.
            
            
               (2)Cuimsítear sa Chomhaontú nós imeachta um chomhairliúchán i gcás ina ndiúltaítear fabhair in Airteagal 63(3). De bhun Airteagal 121(2)(d) den Chomhaontú, féadfaidh an Coiste Speisialaithe Trádála um chomhar custaim agus um rialacha tionscnaimh ( ‘an Coiste’) arna bhunú le hAirteagal 8(1)(c) den Chomhaontú, féadfaidh sé cinntí nó moltaí a ghlacadh maidir leis an nós imeachta um chomhairliúchán a leagtar síos le hAirteagal 63(3) den Chomhaontú. De bhun Airteagal 10 den Chomhaontú, tá cinntí an Choiste ina gceangal ar na páirtithe.
            
            
               (3)Is iomchuí an seasamh atá le glacadh thar ceann an Aontais laistigh den Choiste a leagan síos le cinneadh ón gcomhairle mar go mbeidh éifeachtaí dlíthiúla ag cinneadh an Choiste ar na rialacha maidir le comhairliúcháin arna mbunú in Airteagal 63(3) den Chomhaontú. 
            
            
               (4)Trí rialacha a leagan síos le haghaidh an nós imeachta um chomhairliúchán dá bhforáiltear in Airteagal 63(3) den Chomhaontú, beidh soiléireacht ann agus áiritheofar trédhearcacht i gcás ina gcinneann páirtí an chóir fhabhrach taraife a dhiúltú do tháirge de chuid an pháirtí eile d’ainneoin thuairim dhearfach an pháirtí sin lena ndeimhnítear a stádas tionscnaimh.
            
            
               (5)Ba cheart, dá bhrí sin, seasamh an Aontais laistigh den Choiste a bhunú ar an dréachtchinneadh ón gCoiste atá san Iarscríbhinn a ghabhann leis an gCinneadh seo,
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               An seasamh atá le glacadh thar ceann an Aontais laistigh den Choiste Speisialaithe Trádála um chomhar custaim agus um rialacha tionscnaimh a bunaíodh leis an gComhaontú, bunófar an seasamh sin ar an dréachtchinneadh ón gCoiste sin a ghabhann leis an gCinneadh seo.
            
            
               Airteagal 2
            
            
               Tiocfaidh an Cinneadh seo i bhfeidhm ar dháta a ghlactha.
            
         
         
            
               Airteagal 3
            
            
               Is chuig an gCoimisiún a dhírítear an Cinneadh seo.
            
            
               Arna dhéanamh sa Bhruiséil,
            
            
               
                     Thar ceann na Comhairle
               
               
                     An tUachtarán
               
            
         
         
      
    ---documentbreak--- 
      
         
               AN COIMISIÚN EORPACH
            An Bhruiséil,16.5.2022
            COM(2022) 215 final
            
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh sa Choiste Speisialaithe Trádála um chomhar custaim agus um rialacha tionscnaimh i dtaca leis an gcomhairliúchán a leagtar síos in Airteagal 63(3) den Chomhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile
            
               
         
         
            
               IARSCRÍBHINN 
            
            
               Dréacht
            
            
               CINNEADH Uimh. … ÓN gCOISTE SPEISIALAITHE TRÁDÁLA AE-RA
            
            
               um chomhar custaim agus um rialacha tionscnaimh
            
            
               an
            
            
               an Chomhaontaithe Trádála agus Comhair lena mbunaítear an caidreamh idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, maidir leis an nós imeachta um chomhairliúchán i gcás ina ndiúltaítear fabhair
            
            
            
               TÁ AN COISTE SPEISIALAITHE TRÁDÁLA um chomhar custaim agus um rialacha tionscnaimh,
            
            
               Ag féachaint don Chomhaontú Trádála agus Comhair lena mbunaítear an caidreamh idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, (‘an Comhaontú’), agus go háirithe Airteagal 63(3) de maidir le nós imeachta um chomhairliúchán a bhunú i gcás ina ndiúltaítear fabhair,
            
            
               De bharr an mhéid seo a leanas:
            
            
               (1)
                     An Comhaontú Trádála agus Comhair lena mbunaítear an caidreamh idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (‘an Comhaontú’), tugadh i gcrích é le Cinneadh 2020/2252 ón gComhairle an 29 Nollaig 2020 agus tháinig sé i bhfeidhm an 1 Bealtaine 2021.
            
            
               (2)
                     Le hAirteagal 121(2)(d) den Chomhaontú, déantar foráil gur féidir leis an gCoiste Speisialaithe Trádála um chomhar custaim agus um rialacha tionscnaimh (‘an Coiste’) cinntí nó moltaí a ghlacadh maidir leis an nós imeachta um chomhairliúchán a bhunaítear le hAirteagal 63(3) den Chomhaontú.
            
            
               (3)
                     Maidir le cás ina dtugann údarás custaim an pháirtí allmhairiúcháin fógra d’údarás custaim an pháirtí onnmhairiúcháin go bhfuil sé beartaithe aige an chóir fhabhrach taraife a dhiúltú tar éis dó tuairim an pháirtí onnmhairiúcháin a fháil lena ndeimhnítear tionscnamh an táirge, déantar foráil le hAirteagal 63(3) den Chomhaontú go reáchtálfar comhairliúcháin arna iarraidh sin do cheachtar den dá pháirtí laistigh de 3 mhí ó dháta an fhógra sin, agus féadfar iad a reáchtáil i gcomhréir leis an nós imeachta arna leagan síos ag an gCoiste.
            
            
               (4) 
                     I gcomhréir le hAirteagal 63(3) den Chomhaontú, tá rialacha nós imeachta le leagan síos chun comhaontú idir na páirtithe a éascú i gcás ina ndiúltaítear fabhair d'ainneoin thuairim an pháirtí eile lena ndeimhnítear tionscnamh an táirge.
            
            
            
               TAR ÉIS AN CINNEADH SEO A GHLACADH:
            
            
               Airteagal 1
            
            
               Reáchtálfar an Comhairliúchán dá dtagraítear in Airteagal 63(3) den Chomhaontú i gcomhréir leis na rialacha nós imeachta a shonraítear san Iarscríbhinn a ghabhann leis an gcinneadh seo.
            
            
         
         
            
               Airteagal 2
            
            
               Tiocfaidh an cinneadh seo i bhfeidhm ar dháta a ghlactha.
            
            
            
               Beidh feidhm aige ón lá céanna. 
            
            
               Arna dhéanamh sa…
            
            
            
            
                  Thar ceann an Choiste Speisialaithe Trádála
            
            
               Comhchathaoirleach an Aontais agus Comhchathaoirleach na Ríochta Aontaithe
            
            
               IARSCRÍBHINN
            
            
               NÓS IMEACHTA UM CHOMHAIRLIÚCHÁIN
            
            
               I gCOMHRÉIR LE hAIRTEAGAL 63(3), AN DARA FOMHÍR DEN CHOMHAONTÚ TRÁDÁLA AGUS COMHAIR AE-RA
            
            
            
               Riail 1
            
            
               1.Tar éis d’údarás custaim an pháirtí allmhairiúcháin fógra a thabhairt d’údarás custaim an pháirtí onnmhairiúcháin go bhfuil sé beartaithe aige an chóir fhabhrach taraife a dhiúltú, féadfaidh páirtí iarraidh ar chomhairliúcháin a chur faoi bhráid an pháirtí eile de bhun Airteagal 63(3), an dara fomhír, den Comhaontú Trádála agus Comhair AE-RA (‘an Comhaontú’). 
            
            
               2.Déanfaidh ball an pháirtí iarrthaigh de Rúnaíocht an Choiste Speisialaithe Trádála um chomhar custaim agus um rialacha tionscnaimh (‘an Coiste’) an iarraidh ar bhall an pháirtí eile den rúnaíocht agus déanfar an iarraidh trí ríomhphost nó, i gcás inarb iomchuí, trí aon mhodh [teilea]c[h]umarsáide eile lena soláthraítear taifead gur seoladh an iarraidh. Mura gcruthófar a mhalairt, measfar an iarraidh sin a bheith faighte ar dháta a seolta.
            
            
            
               Riail 2
            
            
               1.Gairfear comhairliúcháin agus tabharfar i gcrích iad laistigh de 3 mhí ón dáta a thugtar an fógra faoin rún dá dtagraítear i Riail 1, ach amháin má chomhaontaíonn na páirtithe síneadh a chur leis an tréimhse le haghaidh comhairliúchán. Le linn na tréimhse sin, féadfaidh na páirtithe teacht le chéile uair amháin nó níos mó ná sin.
            
            
               2.Reáchtálfar na comhairliúcháin ar aonláthair nó trí bhíthin aon mhodha eile cumarsáide arna chomhaontú ag na páirtithe. Más ar aonláthair a reáchtáiltear na comhairliúcháin, is ar chríoch an pháirtí ar a ndírítear an iarraidh ar chomhairliúcháin a bheidh an láthair sin, ach amháin má chomhaontaíonn na páirtithe a mhalairt. 
            
         
         
            
            
               Riail 3
            
            
               15 lá féilire roimh gach seisiún comhairliúcháin, déanfaidh an tAontas agus an Ríocht Aontaithe faoi seach an páirtí eile a chur ar an eolas tríd an Rúnaíocht faoi chomhdhéanamh na toscaireachta atá beartaithe acu faoi seach agus sonróidh siad ainm agus feidhm gach comhalta den toscaireacht.
            
            
            
               Riail 4
            
            
               1.Is i mBéarla a reáchtálfar an comhairliúchán.
            
            
               2.Doiciméid i scríbhinn atá ábhartha le haghaidh an chomhairliúcháin, scaipfear ar an bpáirtí eile tríd an Rúnaíocht iad. Féadfaidh na doiciméid sin a bheith in aon teanga oifigiúil de chuid an Aontais.
            
            
            
               Riail 5
            
            
               1.An t‑oifigeach atá ag gníomhú mar chomhalta Rúnaíochta an pháirtí is freagróir a óstálann an cruinniú, tarraingeoidh sé suas dréachtmhiontuairiscí gach seisiúin comhairliúcháin laistigh de 8 lá féilire ón seisiún. Tarchuirfear na dréachtmhiontuairiscí le haghaidh barúlacha chuig comhalta an pháirtí eile den Rúnaíocht. Féadfaidh an comhalta sin barúlacha a chur isteach laistigh de 8 lá féilire.
            
            
               2.Leis na miontuairiscí sin, déanfar achoimre ar na seisiúin chomhairliúcháin, agus sonrófar na nithe seo a leanas i gcás inarb infheidhme:
            
            
               (a)na doiciméid a cuireadh isteach; 
            
            
               (b)aon ráiteas ar iarr ceann de na páirtithe go gcuirfí sna miontuairiscí é; agus
            
            
               (c)na conclúidí ar thángthas orthu agus féadfaidh sé go gcuimseofaí orthu sin an síneadh ar thréimhse an chomhairliúcháin.
            
            
               3.Beidh ag gabháil leis na miontuairiscí iarscríbhinn ina mbeidh liosta ina leagtar síos ainmneacha agus feidhmeanna na ndaoine aonair uile ar comhaltaí de na toscaireachtaí iad agus a d’fhreastail ar an gcruinniú.
            
            
               4.Coigeartóidh an Rúnaíocht na dréachtmhiontuairiscí ar bhonn na mbarúlacha a gheofar. Na dréachtmhiontuairiscí, arna gcoigeartú, formheasfaidh na páirtithe iad laistigh de 28 lá ó dháta an tseisiúin, nó faoi dháta eile arna chomhaontú ag na páirtithe. Nuair a fhormheasfar na miontuairiscí, beidh feidhm ag an gcomhaontú a tugadh i gcrích idir an dá pháirtí a d’fhreastail ar an seisiún comhairliúchán nuair a glacadh an chonclúid sin. 
            
            
               5.I gcás ina reáchtáiltear na comhairliúcháin i scríbhinn, déanfar taifead ar thoradh na gcomhairliúchán i miontuairiscí an chéad chruinnithe eile den Choiste. An comhaontú ar thángthas air le linn na gcomhairliúchán, tiocfaidh sé i bhfeidhm idir na páirtithe ag an seisiún comhairliúchán nuair a ghlacadh an chonclúid sin.  
            
            
               Riail 6
            
            
               1.Déanfaidh na páirtithe a seacht ndícheall teacht ar réiteach ar an ábhar, réiteach atá sásúil don dá pháirtí, laistigh den tréimhse chomhairliúcháin dá dtagraítear i Riail 2. Má thagann na páirtithe ar chomhaontú, beidh sé ina cheangal ar na páirtithe.
            
            
               2.Chun críoch Airteagal 63(3), an tríú fomhír, den Chomhaontú, measfar an tréimhse chomhairliúcháin dá dtagraítear i Riail 2 a bheith dulta in éag nuair a bhainfear deireadh na tréimhse amach agus nuair nach gcomhaontaíonn na Páirtithe síneadh a chur léi, ach amháin nuair nár reáchtáladh an comhairliúchán ar chúiseanna is inchurtha i leith an pháirtí allmhairiúcháin.